Pariškega Svetovnega prvenstva naslednje leto se je tako udeležil kot aktualni evropski prvak in pred pričetkom kot domači tekmovalec tudi veljal za glavnega favorita za zmago. Načrte mu je v finalu prekrižal Maročan Hicham El Guerrouj, ki si je s časom 3:31.77 pritekel četrti zaporedni naslov svetovnega prvaka. Baala se je moral zadovoljiti z drugim mestom in časom 3:32.31, medtem ko je bil tretji Ukrajinec Ivan Heško. Po evropskem zlatu in svetovnem srebru je Baala z velikimi pričakovanji vstopil v sezoni 2004 in 2005. Vse načrte o dobremu olimpijskem nastopu mu je na Poletnih olimpijskih igrah 2004 preprečil že kvalifikacijski tek, v katerem je zasedel šele 30. mesto in se tako nenadejano predčasno poslovil od nadaljnjega tekmovanja. Tudi na Svetovnem prvenstvu 2005 mu ni ravno uspel veliki met, saj je sredi finske prestolnice nastop na 1500 m zaključil že v polfinalu. V Helsinkih se je predstavil še v teku na 800 m ter se v svoji drugorazredni disciplini dokopal do finala in naposled končal kot šesti (1:45.32).